În după-amiaza zilei de luni, Poliția Municipiului Sighetu Marmației a fost sesizată prin SNUAU 112 despre faptul că în Piața 1 Decembrie 1918 din Sighetu Marmației a avut loc un eveniment rutier.
La fața locului, din primele verificări efectuate, polițiștii au stabilit că un autoturism condus de un bărbat de 44 de ani din municipiu a intrat în coliziune cu un alt autoturism condus din sens opus de un tânăr de 24 de ani.
Conducătorul de 44 de ani a fost testat cu aparatul etilotest, rezultatul fiind de 1,10 mg/l alcool pur în aerul expirat. Acesta a fost condus la Spitalul Municipal Sighetu Marmației unde i s-a recoltat două probe biologice de sânge în vederea stabilirii alcoolemiei.
Polițiștii au întocmit dosar penal și continuă cercetările sub aspectul săvârșirii infracțiunii de conducerea unui vehicul sub influența alcoolului sau a altor substanțe.
Polițiștii sunt prezenți zilnic pe drumurile publice de pe raza județului pentru depistarea și luarea măsurilor legale față de cei care pun în pericol siguranța traficului rutier. Spre exemplu, ieri polițiștii Biroului Rutier Baia Mare au organizat o acțiune pe raza municipiului pentru depistarea, identificarea şi sancţionarea conducătorilor auto care nu respectă semnificația culorii semaforului electric aflate în funcțiune. În cadrul activităților au fost controlate 60 de autovehicule și pentru neregulile constatate au fost aplicate 38 de sancțiuni contravenționale. Valoarea amenzilor a depășit suma de 13 000 lei. Ca măsură complementară au fost reținute 9 permise de conducere.
Tot ieri, polițiștii oraşului Dragomireşti și cei din cadrul Secţiei 2 Poliţie Rurală Bogdan Vodă, au depistat un bărbat de 71 de ani bănuit de comiterea a trei infracțiuni. Polițiștii au întocmit dosar penal și continuă cercetările pentru conducerea unui vehicul fără permis de conducere, uz de fals şi complicitate la comiterea infracţiunii de fals material în înscrisuri.
Polițiștii rutieri recomandă tuturor participanților la trafic să respecte legislația în vigoare și să manifeste o conduită preventivă în trafic!